Twee in hof ná klapper in seun (12) se gesig ontplofSebastian en Demane Pillay buite die hof. Foto: ANA Twee broers wat na bewering ŉ klapper aan ŉ 12-jarige seun gegee en hom aangesê het om dit aan te steek voordat dit in sy gesig ontplof het, het Dinsdag in die Port Elizabeth-landdroshof verskyn. Kol. Priscilla Naidu, woordvoerder van die polisie, het gesê Sebastian (25) en Demane Pillay (27) is op borgtog van R500 elk vrygelaat. Hulle staan tereg op ŉ aanklag van aanranding met die doel om ernstig te beseer. Naidu het gesê daar is aanvanklik vermoed dat drie verdagtes by die voorval betrokke was, maar slegs twee van die verdagtes is uiteindelik aangekla nadat die derde verdagte nie positief met die voorval verbind kon word nie. Volgens Naidu het die voorval Sondag in die vroeë oggendure in Beachweg plaasgevind. Ooggetuies het aanvanklik aan die polisie gesê die twee broers het vir die seun, Shane Witbooi, die klapper as ŉ “sigaret” aangebied en toe hy dit in sy mond sit, het hulle dit vir hom aangesteek. Die klapper het ontplof en erge skade aan sy gesig aangerig. Naidu het egter Woensdag gesê dat daar sedert die inhegtenisneming teenstrydige weergawes van die gebeure na vore gekom het. “Die inligting wat ons tot op hede het, het ons by ooggetuies gekry wat op die toneel was, aangesien die seun nog nie kan praat nie. Die polisie het daarom nog nie ŉ verklaring by hom afgeneem nie. “Skynbaar het daar intussen ander weergawes van die gebeure uitgekom. Daar is ook waarskuwingsverklarings by die twee verdagtes afgeneem, maar die inhoud daarvan kan nie nou bekendgemaak word nie omdat dit deel vorm van die bewyse. Die ware gebeure sal dus tydens die verhoor beslis word, indien die saak op verhoor gaan,” het sy verduidelik. Sy het gesê die Pillay-broers moet weer op 13 Maart in die hof verskyn.